Bjørndalen advarer: – Snart like ille som i langrenn
Norske menn og franske kvinner har tatt 14 av 18 medaljer hittil i VM i skiskyting. Ole Einar Bjørndalen er blant dem som frykter utviklingen. – Dominansen er ikke bra for sporten, mener skiskytterkongen Bjørndalen og Olle Dahlin, sistnevnte president i Det internasjonale skiskytterforbundet (IBU). Særlig de norske skiskytter-herrene har vært overlegne i lang tid anført av Johannes Thingnes Bø.  – Om noen år kan det bli like ille som i langrenn. Der er det katastrofe, sier Bjørndalen.  De norske herrene har vunnet nesten samtlige renn i langrenn siden den sterkeste konkurranten i Russland ble utestengt etter krigen i Ukraina. På kvinnesiden har det vært mer åpent med Jessie Diggins fra USA i toppen, ofte i kamp med særlig svensker og i blant norske.  IBU-president Dahlin sier at en av skiskytingens styrker har vært bredden, og at mange nasjoner har vært kapable til å kjempe om pallplasser i VM. Han mener det at det foruroligende at bare Italia (jaktstart og normaldistansen for kvinner) og Sverige (blandet stafett) har kunnet utfordre Norge og Frankrike hittil i mesterskapet. – At mange nasjoner tar pallplasser, har vi sett på som en av våre viktigste fordeler. Det handler om verdien på markedsrettighetene og våre TV-rettigheter slik at sporten vår skal være spennende, sier Dahlin. Bjørndalen tror at IBU og skiskytingen har blitt skadelidende av fluorforbudet som ble innført foran denne sesongen. – Det er bare de store nasjonene som har mulighet til å få fram godt utstyr og fluorfri smurning, sier han. Mer målrettet Bjørndalen mener at topplederne må gjøre mer for å minske gapet. – Hvis ikke IBU tar tak i dette nå, blir det like ille for oss om en tre-fire år som det er i langrenn. Jeg er ekstremt interessert i langrenn, men ser ikke på lenger, sier han. Dahlin hevder at IBU gjør mye for å redusere kløften mellom nasjonene. – Vi har et omfattende utviklingsprogram der vi går mer målrettet inn mot nasjonene gjennom skreddersydde mentorprogrammer. Han håper spesielt på at nasjonene får flere aktive løpere. I Sverige økte for eksempel antallet aktive skiskyttere fra 500 til 2000 i løpet av ni år. – Mange kan også lære av Sverige for å skape et sentrum som i Östersund, der vi samler hele landslaget, mener Dahlin. Lasergevær til rekruttering IBI har også lagt til rette for en trenerutdanning i flere steg, og gjennom forbundets utviklingsprogram kan også nasjonene få lasergevær som gjør rekrutteringen av ungdommer enklere. Programmet støttes med nærmere 12 millioner norske kroner. Dahlin støtter Bjørndalen i synet på fluorforbudet. Det har ført til at de beste nasjonene har fått et enda større forsprang. – Den første sesongen vil alltid være en utfordring, men dette kan løses. Teknologioverføringen vil gå ganske raskt. Smurningsprodusentene er med i prosessen, og det skjer kompetanseutbytting mellom nasjonenes smøreteam, sier Dahlin.
Norske menn og franske kvinner dominerer VM i skiskyting, og har tatt 14 av 18 medaljer. Ole Einar Bjørndalen og Olle Dahlin (president i Det internasjonale skiskytterforbundet) frykter dette er dårlig for sporten. Bjørndalen kommer med stikk til langrenn, og sier han har sluttet å se på idretten Han tror fluorforbudet kan ha gitt større forsprang til de beste nasjonene.